[Foto’s] Nóg toeriste in Jhb beroofVeiligheidsdienste op die toneel. Foto: Vision Tactical/‏ @visiontactical Nóg ŉ groep toeriste is Donderdagaand in Johannesburg beroof kort nadat hulle by die OR Tambo-lughawe geland het. Brig. Vish Naidoo, nasionale woordvoerder van die polisie, het Vrydag aan Maroela Media gesê die groep van sewe buitelanders, almal mans, het pas teruggekeer van ŉ beraad in die Wes-Kaap en het van George na Johannesburg gevlieg. Hulle is vermoedelik van die lughawe af agtervolg en by ŉ verkeerslig in Corlettweg deur ŉ onbekende hoeveelheid verdagtes oorval. “Die groep is van persoonlike items soos bagasie, juweliersware, kontant en elektroniese toestelle beroof,” het Naidoo gesê. Een van die toeriste is tydens die voorval aangerand en beseer. Naidoo het gesê ŉ span senior spesialiste is aangestel om ŉ saak van gewapende roof te ondersoek. Die span bestaan uit beamptes van die misdaadintervensie-eenheid asook die forensiese eenheid. Volgens Yusuf Abramjee, ŉ teen-misdaadaktivis, is die groep mans van Irak en is een glo ŉ diplomaat. Naidoo kon egter nie in dié stadium die slagoffers se nasionaliteit bevestig nie. Die rooftog volg kort nadat ŉ groep van 36 Nederlandse toeriste, meestal bejaardes, op 24 September in hul toerbus oorval is kort nadat hulle by die OR Tambo-lughawe geland het vir ŉ 22 dae lange toer deur die land. Die toeriste was onderweg na ŉ lodge toe ŉ man, wat vermoedelik met ŉ gemerkte polisievoertuig gery en ŉ polisie-uniform aangehad het, die busbestuurder gedwing het om stil te hou. Daarna het vyf verdagtes in siviele kleredrag op die bus geklim en die toeriste van hul persoonlike items asook bagasie beroof. Twee toeriste is tydens die voorval beseer en moes na ŉ hospitaal geneem word vir behandeling. Naidoo het gesê daar is in dié stadium geen bewyse wat daarop dui dat die twee rooftogte verbind word nie. Herman Mashaba, die burgemeester van Johannesburg, het die rooftog veroordeel. Hy het op sy Twitter-profiel gesê dit is verdoemende nuus. “Ons kriminele regstelsel faal Suid-Afrikaners [weens] ŉ nasionale leierskapvakuum,” het hy geskryf.